b'\n_START_ARTICLE_\nInstitut "Jo\xc5\xbeef Stefan"\n_START_PARAGRAPH_\nInstitut "Jo\xc5\xbeef Stefan" (s kratico IJS) je slovenski javni raziskovalni zavod, ki zbira, ustvarja in \xc5\xa1iri naravoslovno in tehni\xc5\xa1ko znanje na ravni odli\xc4\x8dnosti v dobrobit Slovencev in celotnega \xc4\x8dlove\xc5\xa1tva. Sestavljen je iz odsekov (fizika, kemija, elektronika, ...), skupin in centrov (odli\xc4\x8dnosti, infrastrukturni, tehnolo\xc5\xa1ki, itd.). IJS je soustanovitelj Univerze v Novi Gorici ter\xc2\xa0\xc2\xbbMednarodne podiplomske \xc5\xa1ole Jo\xc5\xbeefa Stefana\xc2\xab._NEWLINE_Ime je institut dobil po slavnem slovenskem fiziku Jo\xc5\xbeefu Stefanu, po katerem ima ime tudi Stefanov zakon o sevanju \xc4\x8drnega telesa. Od skoraj 1000 zaposlenih je ve\xc4\x8d kot 460 doktorjev znanosti. Sodelujejo tudi z Univerzo v Ljubljani, Univerzo na Primorskem, Univerzo v Mariboru in Univerzo v Novi Gorici. Enkrat letno podeljujejo \xc2\xbbZlati znak Jo\xc5\xbeefa Stefana\xc2\xab, kot vzpodbudo za znanstvenoraziskovalno delo. Tehnolo\xc5\xa1ki park IJS je prerastel v tehnolo\xc5\xa1ki park Ljubljana. Sodelujejo s 70 sorodnimi institucijami \xc5\xa1irom sveta.'